Diari Oficial de la Generalitat Valenciana


Sumari del DOGV 8285, del 02-05-2018 (2018/3485)

RESOLUCIÓ de 7 març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 67/14-AIA Finestrat.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8285

Data del DOGV
:   02-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3485


Data del document
:   07-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Finestrat
    * impacte ambiental

RESOLUCIÓ de 7 març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 67/14-AIA Finestrat. [2018/3485]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 67/14-AIA Finestrat.  
  
«Declaració d'impacte ambiental  
Expedient: 67/5814-MVI.  
Títol: desballestament de vehicles.  
Promotor: Desgua-Benidorm, SL.  
Autoritat substantiva: Ajuntament de Finestrat.  
Localització: c/ Catral, núm. 27, polígon industrial La Cala, del terme municipal de Finestrat (Alacant).  
  
Descripció del projecte  
L'objecte d'aquest projecte és la sol·licitud de la llicència ambiental d'acord amb la Llei 2/2006, de 5 de maig, de prevenció de la contaminació i qualitat ambiental, per a desballestament de vehicles.  
L'activitat s'exerceix en una nau industrial situada al carrer Catral, núm. 27, del pol. ind. La Cala del terme municipal de Finestrat (Alacant).  
El certificat de compatibilitat urbanística, indica que la parcel·la on s'ubica l'activitat té la següent classificació i qualificació: sòl urbà terciari, i se certifica que el projecte per a la instal·lació de l'activitat de desballestament de vehicles fora d'ús, és compatible amb les disposicions del planejament municipal i amb les ordenances municipals relatives a aquest.  
La nau té una superfície total de 364,00 m² i una zona no coberta de 164,50 m² distribuïts de la manera següent:  
- Nau: zona de recepció i emmagatzematge temporal, zona de desmuntatge, zona de descontaminació, recepció, neteja i planta de naia amb oficines i lavabo.  
- Zona no coberta: zona d'emmagatzematge vehicles descontaminats i zona d'emmagatzematge de residus (residus no perillosos i residus perillosos sota coberta).  
  
Descripció del procés productiu  
L'activitat a desenvolupar consisteix en l'execució d'operacions de descontaminació i desmuntatge, així com qualsevol altra operació efectuada per a possibilitar la reutilització, el reciclatge, la valoració o l'eliminació de vehicles al final de la seua vida útil, les seues peces i residus, realitzada sobre vehicles al final de la seua vida útil (VFVU). Aquestes operacions hauran de ser realitzades en centres autoritzats de tractament (CATs?).  
Quant a l'equip necessari per a l'exercici de l'activitat, es disposa:  
  
D'estris i eines d'equip per al desballestament, compressor d'aire, màquina per a extracció de gasos d'aire condicionat i elevador de tisora.  
  
Les fases del procés són la següents:  
1. Recepció, verificació, registre i emmagatzematge temporal del VFVU  
El vehicle haurà de ser registrat, emmagatzemat prèviament a les operacions de descontaminació i documentat per mitjà del certificat de destrucció.  
2. Descontaminació del VFVU  
Són retirats els residus perillosos, com ara: bateries, combustibles i fluids, materials i components considerats residus perillosos, i es porten als recipients corresponents, que hauran d'estar degudament etiquetats.  
  
3. Emmagatzematge de residus perillosos  
Tots els residus perillosos seran emmagatzemats adequadament d'acord amb la seua naturalesa, i s'evitarà mesclar residus de distinta propietat. La zona d'emmagatzematge de residus perillosos està coberta.  
Per a l'arreplega i l'evacuació de possibles vessaments o abocaments dins de les instal·lacions hi ha cubetes estanques per a l'emmagatzematge de residus perillosos.  
La zona d'emmagatzematge de residus perillosos anirà senyalitzada i s'etiquetaran i identificaran els residus emmagatzemats.  
4. Desmuntatge del VFVU  
Una vegada finalitzada la descontaminació el VFVU, passa a ser considerat residu no perillós i serà enviat a la zona de desmuntatge on es desmuntaran els pneumàtics i la resta de materials susceptibles de valoració.  
5. Emmagatzematge de peces i components susceptibles de ser reutilitzades, reciclades o valorades  
S'emmagatzemaran els residus no perillosos extrets en el procés per a la seua adequada gestió per mitjà de gestors autoritzats.  
S'adequa una zona en la nau per a l'emmagatzematge de la peces susceptibles de reutilització per a la comercialització posterior.  
6. Emmagatzematge de vehicles descontaminats  
Finalitzat el procés de descontaminació i desmuntatge de components reutilitzables i valoritzables, es procedirà al trasllat a la zona d'emmagatzematge de vehicles descontaminats, fins a la seua entrega a un centre d'autoritzat per a la seua fragmentació.  
Quant a l'emmagatzematge dels vehicles descontaminats, es realitzarà en l'exterior de la nau en zona tancada sobre sòl impermeabilitzat, aquests es podran apilar (si es fa ús d'estanteries per a això), sense sobrepassar l'alçària de tancament, s'hauran de retirar periòdicament abans de superar la capacitat d'arreplega, en aquest cas no s'han d'apilar a més de tres alçàries.  
7. Comercialització de peces i components  
Les peces susceptibles de reutilització per a recanvis s'emmagatzemaran per a la seua posterior comercialització.  
8. Transport de vehicles descontaminats  
Es realitzarà la càrrega i el transport dels vehicles descontaminats a un centre autoritzat per a procedir a la seua fragmentació i adequada gestió.  
  
Adequació de la nau segons el projecte  
Tota la superfície, tant la zona exterior com l'interior de la nau, està formigonada i impermeabilitzada.  
L'activitat s'ubica en un polígon industrial totalment urbanitzat el qual està dotat de les infraestructures necessàries perquè l'activitat puga desenvolupar-se, on hi ha xarxa d'arreplega d'aigües pluvials, clavegueram, sistema d'arreplega de residus sòlids, subministrament elèctric, etc.  
  
En l'interior de la nau hi ha un sistema d'arquetes de protecció per a l'arreplega d'aigües provinents del tractament o possibles abocaments i sistemes d'arreplega de vessaments.  
Els depòsits on s'emmagatzemen els residus líquids estan situats sobre una cubeta de vessaments accidentals.  
Les operacions de manteniment de carretó i vehicles es realitzen fora de les instal·lacions, en tallers externs.  
Es col·locarà una reixeta correguda en l'interior de la nau entre les àrees de desmuntatge i emmagatzematge temporal, la dita reixeta tindrà continuïtat en l'exterior de la nau i arreplegarà els possibles lixiviats provinents de la zona d'emmagatzematge de vehicles descontaminats.  
  
El sistema es completa per mitjà de la instal·lació d'una arqueta per a la decantació de sòlids i per a la separació de greixos, a més d'una arqueta final per a la presa de mostres i finalment es connectarà a la xarxa municipal de sanejament.  
Es dotarà la zona de descontaminació d'una reixeta correguda amb arqueta cega, de manera que quede arreplegat qualsevol abocament accidental que es puga donar en eixa zona.  
Tipologia de residus admesos.  
La codificació dels residus que se sol·licita la corresponent autorització administrativa per a la seua arreplega, transport i emmagatzematge temporal, segons l'Ordre MAM/304/2002, de 8 de febrer, per les quals publiquen les operacions de valorització i eliminació de residus i la llista Europea de Residus, són els següents:  
Residus no perillosos:  
Vehicles al final de la seua vida útil: 160106 (sense líquids ni components perillosos)  
Residus metàl·lics: 020110.  
Vidre: 170202.  
Plàstic: 170203.  
Pneumàtics: 160103.  
Residus perillosos:  
Líquids de transmissió i altres olis hidràulics, olis del motor i de la caixa del canvi: 130110\*, 130111\*, 130112\*, 130113\*, 130205\*, 130206\*, 130207\*, 130208\*, 130899\*.  
Combustibles: 130701\*, 130702\*.  
Vehicles al final de la seua vida útil: 160104\* (zona de recepció).  
Bateries de plom: 160601\*.  
Líquids de refrigeració i anticongelants: 160114\*.  
Líquid de frens: 160113\*.  
Filtres d'oli: 160107\*.  
Filtres de combustible, absorbents i draps contaminats: 150202\*.  
  
Sabates de fre amb amiant: 160111\*.  
Components amb mercuri: 160108\*.  
Fluids del sistema d'aire condicionat: 160504\*.  
Condensadors de PCB/PCT: 160109\*.  
Sistemes coixins de seguretat: 160110\*.  
Components i materials que, de conformitat amb l'annex II del Reial decret 1383/2002, de 20 de desembre, continguen plom, mercuri, cadmi i/o crom hexavalent (bateries de niquel-cadmi): 160121\*, 160602\*.  
  
Tramitació administrativa  
Amb data 15 de maig de 2014, l'Ajuntament de Finestrat remet l'expedient de sol·licitud de llicència ambiental per a l'activitat taller de desballestament de vehicles situada al carrer Catral, núm. 27, polígon industrial La Cala, del terme municipal de Finestrat (Alacant), a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de prevenció de la contaminació i qualitat ambiental.  
El dit expedient consta: d'estudi d'impacte ambiental, de certificat de compatibilitat urbanística i de certificat d'informació pública.  
El 3 de juny de 2014, des del Servei d'Avaluació d'Impacte Ambiental es requereix a l'Ajuntament de Finestrat, la documentació necessària (projecte d'activitat amb estudi acústic) per a completar l'expedient.  
  
El 27 de juny de 2014, es registra en la Conselleria d'Infraestructures, Territori i Medi Ambient, la documentació sol·licitada per part de l'Ajuntament de Finestrat.  
El tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el BOP núm. 47, amb data 10 de març de 2014, i la publicació d'un edicte en el tauler d'anuncis de l'Ajuntament, sense que s'hagen presentat al·legacions.  
  
Consideracions ambientals  
- Les principals afectacions associades a l'activitat seran les següents:  
1. Producció de sorolls i vibracions  
Les principals fonts de soroll són:  
- Operacions de càrrega/descàrrega dels residus i circulació de camions.  
- Ús de maquinària (zona de taller).  
Les mesures correctores proposades en l'estudi són les següents:  
- L'activitat es realitzarà en horari diürn.  
- En l'estudi acústic presentat conclou que els nivells de soroll transmés a l'exterior i a contigus compleixen la normativa de soroll vigent, no sobrepassen en cap moment els valors màxims establits, i indiquen que s'efectuaran mesuraments periòdics per al seu control.  
- El manteniment i la revisió de la maquinària es realitzaran en tallers homologats ubicats fora de la instal·lació.  
- Quant a les vibracions es col·locarà amortidors en cada una de les màquines (suports antivibratoris), tots els elements amb òrgans mòbils es mantindran en perfecte estat de conservació.  
- Les màquines o aparells sorollosos no es col·locaran adossades a la paret, distaran com a mínim 0,70 m dels barandats mitgers i 1 m de les parets exteriors i columnes.  
2. Afectació al sòl  
Els impactes que l'activitat pot produir en el sòl es deuen a les operacions de descontaminació i desballestament de vehicles al final de la seua vida útil (VFVU), emmagatzemant tant els residus perillosos generats en aquesta operació, com els residus perillosos recepcionats, l'afectació deriva d'un possible abocament accidental al sòl, per a això l'establiment proposa les mesures preventives següents:  
- Tant les operacions de descontaminació i desballestament dels vehicles com l'emmagatzematge de residus perillosos es realitzaran sobre sòl formigonat i impermeabilitzat.  
- Es disposarà d'un depòsit d'absorbent (sepiolita) per a usar-lo en cas d'abocament accidental, una vegada usat es procedirà a la seua arreplega, emmagatzematge en envàs etiquetat, i finalment, entregat a gestor autoritzat.  
- La nau disposa de sistemes d'arreplega d'abocaments per mitjà de reixetes corregudes en les zones de desmuntatge, emmagatzematge i recepció de vehicles sense descontaminar, aquestes es connectaran a un sistema de decantació de sòlids i separació de greixos. A més es disposa d'un altre sistema amb reixetes i arqueta cega en la zona de descontaminació.  
- Els depòsits on s'emmagatzemen els residus líquids perillosos estaran situats sobre una cubeta d'arreplega de vessaments accidentals.  
- Es realitzaran revisions periòdiques a aquesta instal·lació per a comprovar la inexistència de fugues o abocaments accidentals no visibles.  
- L'acció de càrrega/descàrrega de residus perillosos es realitzarà de forma manual a fi d'evitar colps o fractures en els envasos contenidors dels dits residus.  
- La zona on es puguen produir vessaments (on s'emmagatzemen els fluids), disposa de material absorbent.  
3. Afectació a les aigües  
Les mesures correctores per a evitar l'afectació a les aigües superficials i subterrànies, proposades pel projecte seran les següents:  
- Tant les reixetes engolidor com les arquetes, seran netejades de forma periòdica, a fi d'evitar tapament i saturació de la xarxa de sanejament.  
- La neteja de les instal·lacions es realitzaran sense emprar aigua.  
- La xarxa interior de sanejament està interconnectada per mitjà d'arquetes i enllaçades amb les baixants comunes de l'edifici.  
- En el pati exterior es col·locarà un sistema d'arreplega de pluvials i tractament previ al seu abocament a la xarxa de clavegueram municipal, per a això s'habilitarà una arqueta amb reixeta metàl·lica d'arreplega de pluvials i així retindre les partícules i restes de greixos que puguen acompanyar als residus emmagatzemats, la dita arqueta desaiguarà en el decantador de sòlids i separador de greixos que finalment es connectarà a la xarxa de sanejament.  
4. Emissions  
L'impacte que la instal·lació pot produir a causa de la generació de pols i partícules en suspensió durant les operacions de càrrega descàrrega/dels residus gestionats i per emissió de fums de la maquinària empleada en l'activitat, les mesures que empra l'empresa són:  
  
- En el cas de residus perillosos la càrrega/descàrrega es farà de forma manual i quant als no perillosos es realitzarà des d'una menor alçària, amb açò es minimitza la producció de pols i minimitza el nivell de soroll.  
- S'establirà un programa de manteniment (es realitzaran en tallers homologats fora de la instal·lació) de la maquinària a fi d'evitar l'emissió de gasos i partícules.  
  
Consideracions legals  
L'activitat projectada queda subjecta a la Llei 22/2011, de 28 de juliol, de residus i sòls contaminats, així com a la Llei de residus, i a la Llei 10/2000, de residus de la Comunitat Valenciana, i queda sotmesa a la corresponent autorització administrativa per la conselleria competent en medi ambient.  
En matèria acústica el Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de protecció contra la contaminació acústica, exigeix en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions jurídiques  
1. El projecte examinat constitueix, segons el que preveu l'apartat 6c de l'annex I, del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 5 de la Llei 2/1989, de 3 de març, d'impacte ambiental atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
4. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de desballestament de vehicles, promoguda per Desgua-Benidorm, SL, ubicada al carrer Catral, núm. 27, polígon industrial La Cala, del terme municipal de Finestrat (Alacant), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb les condicions establides a continuació:  
1. Els residus admesos en l'activitat seran els mencionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. L'emmagatzematge de pneumàtics es durà a terme en condicions de seguretat, amb la prevenció de riscos derivats de l'emmagatzematge excessiu, convé separar prou els residus i/o contenidors de manera que es facilite la seua inspecció. Tant l'emmagatzematge de pneumàtics com l'emmagatzematge de residus perillosos i VFVU descontaminats, tots aquests han d'estar inclosos en un sistema general de protecció contra incendis de la instal·lació.  
3. Els abocaments accidentals que es produïsquen independentment del seu origen (vehicles de transport, maquinària o emmagatzematge de residus) seran arreplegats immediatament, amb material absorbent adequat per a resoldre els possibles vessaments accidentals, que seran considerats al seu torn com a residus i per tant gestionats d'acord amb la seua naturalesa i perillositat.  
4. Les reixetes que arrepleguen els possibles lixiviats provinents de la zona d'emmagatzematge de vehicles descontaminats i la reixeta correguda amb arqueta cega en la zona de descontaminació, hauran de mantindre's netes i buidar-se amb una freqüència suficient que garantisca que no es produiran vessaments.  
5. A fi d'una adequada evacuació i tractament de les aigües residuals generades en el normal exercici de l'activitat, el titular de l'activitat disposarà de la preceptiva autorització d'abocament d'aigües a la xarxa municipal de clavegueram, concedida per l'autoritat municipal. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Finestrat. Si fóra necessari s'aplicaran les mesures correctores pertinents per a complir els límits establits.  
  
6. Es portarà un registre documentat del programa de vigilància ambiental als efectes d'acreditar l'execució i l'adopció de les mesures preventives i correctores proposades i la comprovació de la seua eficàcia. Aquest registre documentat inclourà a més el resultat dels controls i autocontrols periòdics legalment exigibles en el control d'abocaments d'aigües residuals i s'arreplegarà igualment tota la documentació acreditativa relativa a accidents, fugues o vessaments i a la seua arreplega i gestió posterior. La documentació del programa de vigilància ambiental estarà a disposició de les autoritats competents.  
7. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 21 de juliol de 2014.- El director general d'Avaluació Ambiental i Territorial: Juan Giner Corell.»  
  
València, 7 de març de 2018.- El director general de Medi Natural i d'Avaluació Ambiental: Antoni Marzo i Pastor.